KLASA:034-06/24-01/37

URBROJ:711-02-01/06-2024-02

Zagreb, 22. kolovoza 2024.

  **MARKO VORGIĆ**

 **Pomoćnik ravnatelja za pravne poslove u Općoj**

 **županijskoj bolnici Vinkovci**

**Predmet: očitovanje na zahtjev Marka Vorgića**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 24. srpnja 2024. godine zaprimilo je zahtjev za očitovanjem koji je podnio Marko Vorgić, pomoćnik ravnatelja za pravne poslove u Općoj županijskoj bolnici Vinkovci.

U podnesenom zahtjevu podnositelj navodi da je obveznica koja je zaposlena na radnom mjestu direktorice Agencije za razvoj i investicije Grada Vinkovaca VIA d.o.o. imenovana odlukom Vlade Republike Hrvatske od 11. srpnja 2024. na funkciju predsjednice Upravnog vijeća Opće županijske bolnice Vinkovci te da imenovani članovi za rad u navedenom tijelu ostvaruju pravo na naknadu temeljem odluke Ministarstva zdravstva i socijalne skrbi od 30. rujna 2004. godine. Slijedom navedenog, podnositelj traži mišljenje ima li navedena obveznica pravo na isplatu naknade za svoj rad u Upravnom vijeću Opće županijske bolnice Vinkovci.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) na 58. sjednici održanoj 22. kolovoza 2024. godine, podnositelju daje očitovanje, kako slijedi.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 18. stavkom 2. ZSSI-a propisano je da iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Također je propisano da za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

 Povjerenstvo je uvidom Registar pravnih osoba od posebnog interesa koji ustrojava, utvrdilo da je Opća županijska bolnica Vinkovci ustanova od posebnog državnog interesa te stoga direktorica Agencije za razvoj i investicije Grada Vinkovaca VIA d.o.o., sukladno citiranoj odredbi članka 18. stavka 2. ZSSI-a može istodobno obnašati funkciju predsjednice Upravnog vijeća Opće županijske bolnice Vinkovci, ali za obavljanje navedene funkcije nema pravo na naknadu, osim naknade putnih i drugih opravdanih troškova.

Također, navedena obveznica može biti članica Upravnog vijeća navedene ustanove ako već nije članica upravnog vijeća drugih dvaju ustanova od posebnog državnog interesa odnosno od posebnog interesa za jedinicu lokalne i područne (regionalne) samouprave.

Slijedom navedenog, Povjerenstvo je dalo očitovanje kako je navedeno.

 ZAMJENICA PREDSJEDNICE POVJERENSTVA

 Ines Pavlačić, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana